Here is a page extracted from Wikipedia that may contain CSS, HTML, and a lot of unformatted text.

Title: Topo
Content: Iste articlo tracta sobre o topo. Pa atros emplegos d'a parola topo, se veiga Topo (desambigación).

Un topo (cheneral, sacando en Benás porque «topo» ye un radedor), en Sobrarbe tamién tobonero  y toponero que coexisten con topo, y en Ribagorza tamién tabonero (que ista sí ye la sola parola que s'emplega en benasqués) son os nombres comuns que s'emplega en aragonés pa nombrar as especies diferents de mamiferos que fan vida debaixo de tierra, esforicando matriqueras largas que se diz topineras, y que tienen cualques adaptacions pa fer-lo; como as zarpas debanteras mas grans y recias que as zagueras, pa esgarrapar como palas, orellas diminutas pa que no les dentre a tierra, y os uellos ciegos y bellas vegadas tan atrofiaus que es tienen amagaus debaixo d'a piel.

A especie que mas a sobén recibe iste nombre ye Talpa europaea, o topo común u europeu, pero tamién se puede trobar aplicau a bels atros animals que mesmo pueden no estar soterranios, como os topos d'augua. A mayoría d'animals a os que s'aplica ista denominación son miembros d'a orden Soricomorpha y especialment a familia Talpidae.

Descripción 

Os topos viven en topineras, d'a on que no en amaneixen si que tansament y contadas as vegadas. Tot lo suyo cuerpo ye feto pa esforicar túnels y vivir debaixo tierra, a on minchan cucos y lombrices por principal.

No tienen uellos vistables, y si en tienen (como por eixemplo Talpa europaea, a especie mas corrient en Europa que sí que en tiene) es tienen chiquinins y amagaus entre o pelo. Tamién as orellas son muit chicas y cuestan de veyer; a razón ye que s'han reduciu pa que no les dentre tierra entre que esbulligan por as matriqueras.

As zarpas de debant son granizas y fieras, desproporcionadament grans si se compara con atros soricomorfos, con unglas recias que creixen contino y una disposición d'as patas debanteras lateralizada dende o huembro. Les sirven pa esgarrapar y excavar, como si estasen espalas, pero no gosan servir pa cosa difuera d'a topinera, por o cual, cuan caminan por o suelo, pareixen aletas inútils. Puet estar que d'astí dimane a exprisión «un andar topino» u estar «atopinau» pa os que tienen malformacions en as garras.

En benasqués 

En a val de Benás (Alta Ribagorza) a parola «topo» designa inequivocament un mamifero que sía un radedor, como os ratos d'augua por eixemplo. Pa las especies de soricomorfos s'emplega solament a parola tabonero en puestos de topo, anque por contra d'atras variants de l'aragonés, como o chistabín  y l'aragonés de Sobrarbe, no disposa d'una parola diferent pa nombrar o cado a on que viven istes animals (topinera) y se diz tabonero tanto a l'animal como a la suya matriquera.

Se veiga tamién 

Talpidae.
Topo d'augua.
Morganyo y musaranya.
Erizón.
Topinera.
Topinal (Sobrarbe) u topiaízo (ansotano).

Referencias 

Zoonimia
Talpini